Munisipale werkers vas oor kabeldiefstalFoto: SAPD Die polisie in Kimberley het Dinsdag drie werknemers van die Sol Plaatje-munisipaliteit in hegtenis geneem nadat hulle vermoedelik kragkabels in die dorp gesteel het. Lt. Olebogeng Tawana, ŉ polisiewoordvoerder, het gesê die polisie was op patrollie in West End toe hulle twee munisipale werkers met koperkabels in ŉ plastieksak opgemerk het. “Die verdagtes was glo op pad om die kabels by ŉ plaaslike skrootwerf te gaan verkoop,” het Tawana gesê. Volgens Tawana het die werkers die beamptes probeer omkoop, maar die polisie het dit nie aanvaar nie. Drie verdagtes, tussen die ouderdom van 40 en 55 jaar oud, sal na verwagting Woensdag in die Kimberley-landdroshof verskyn op aanklag van die besit van gesteelde koperkabels.